गुवाहाटी , 20 आगस्ट : इन्डियान सुपार लीग सुंद'यै आइ एस एलनि हान्जा नर्थ - इस्ट इउनाइटेड एफ सिआ बे बोसोरनि अर्जुन बान्थानि थाखाय सायख'जानाय आसामनि गोख्रों बक्सार लाभलिना बरगहाइ आरो मनिपुरनि वेट लिफ्टार मिराबाइ सानुखौ साबायख'र जासिदों । सा - सान्जानि सानै गेलेगिरिआ हादरनि गुबुन मोनसे देरसिन गेलेमु माननि बान्थानि थाखाय सायख'जानाय सा 29 गेलेगिरिफोरनि फारिलाइयाव जायगा लानो हादों । मिरु सरकारनि गेलेमु बिफाननि आवथायाव दाफुंजानाय सेलेक्सन कमिटिआ लाभलिना आरो मिराबाइ सानुनि मुंखौ अर्जुन बान्थानि थाखाय सायख'नाय जाबाय । आसामनि सा 5 गेलेगिरिफोरा दासिम हादरनि गुबुन मोनसे देरसिन अर्जुन बान्थाखौ आजावनो हानायाव जाफुंसारदों । बेनि सिगां बागेस्वर बरुवा , मनालिसा बरुवा मेहता , जयन्त तालुकदार , शिब थापा आरो हिमा दासआ अर्जुन बान्थाखौ मोन्नो हाखांबाय । दुलाराय आसाम बक्सिं गौथुमजों लोगोसे गुबुन गुबुन गेलेमु आफाद आरो गेलेगिरिफोराबो अर्जुन बान्थानि थाखाय सायख'जानाय लाभलिना बरगहाइनिसिम गोजोन्नाय फोरमायना साबायख'र जासिहरदों । मख'नो गोनांदि , लाभलिना बरगहाइआ फैगौ बोसोराव जापाननि राजथावनि टकिय सहरआव खुंजानो गोनां अलिम्पिक गेम्सनि थाखायबो बक्सिं गेलेनायाव क्वालिफाइड जानो हाखाबाय । 
अर्जुन बान्थानि थाखाय सायख'जानाय लाभलिना , मिराबाइ सानुखौ नर्थ - इस्ट इउनाइटेड एफसिआ साबायख'र होदों